Document ID: 32004R2248

A BIZOTTSÁG 2248/2004/EK RENDELETE
(2004. december 27.)
a Thaiföldről származó maniókára vonatkozó 2005. évi közösségi vámkontingens megnyitásáról és kezeléséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a GATT XXIV. cikkének (6) bekezdése alapján folytatott tárgyalások eredményeként összeállított CXL engedményes listában meghatározott engedmények végrehajtásáról szóló, 1996. június 18-i 1095/96/EK tanácsi rendeletre (1) és különösen annak 1. cikke (1) bekezdésére,
mivel:
(1)
A Kereskedelmi Világszervezet többoldalú kereskedelmi tárgyalásai során a Közösség vállalta, hogy a 0714 10 10, 0714 10 91 és 0714 10 99 KN-kód alá tartozó, Thaiföldről származó termékekre négyéves időszakra 21 millió tonnára korlátozott vámkontingenst nyit meg 6 %-ra csökkentett vámmal. A kontingenst a Bizottságnak kell megnyitnia és kezelnie.
(2)
Olyan igazgatási rendszer fenntartására van szükség, amely biztosítja, hogy a kontingens keretében kizárólag Thaiföldről származó termékeket lehessen behozni. A behozatali engedély kiállításának ezért továbbra is feltétele a thai hatóságok által kiállított exportbizonyítvány bemutatása, amelynek mintáját eljuttatták a Bizottságnak.
(3)
Mivel az érintett termékek közösségi piacra történő behozatalát hagyományosan naptári év alapján igazgatják, ezt a rendszert fenn kell tartani. Ezért 2005-re vonatkozóan kontingenst kell megnyitni.
(4)
A 0714 10 10, 0714 10 91 és 0714 10 99 KN-kód alá tartozó termékek behozatalának feltétele a behozatali engedély bemutatása a mezőgazdasági termékekre vonatkozó behozatali és kiviteli engedélyek, valamint előzetes rögzítési igazolások rendszerének alkalmazására vonatkozó közös részletes szabályok megállapításáról szóló, 2000. június 9-i 1291/2000/EK bizottsági rendelettel (2), valamint a gabonafélékre és a rizsre vonatkozó behozatali és kiviteli engedélyek rendszerének alkalmazására vonatkozó különös részletes szabályok megállapításáról szóló, 2003. július 28-i 1342/2003/EK bizottsági rendelettel (3) összhangban.
(5)
A korábbi tapasztalatok ismeretében és figyelembe véve, hogy a közösségi engedmény négy évre vonatkozó összmennyiséget - évente legfeljebb 5 500 000 tonnát - biztosít, tanácsos fenntartani olyan intézkedéseket, amelyek - bizonyos feltételek mellett - vagy megkönnyítik a behozatali engedélyben feltüntetett mennyiséget meghaladó termékmennyiségek szabad forgalomba bocsátását, vagy engedélyezik a behozatali engedélyben feltüntetett mennyiség és a ténylegesen behozott kisebb mennyiség közötti különbség átvitelét.
(6)
A megállapodás megfelelő alkalmazásának biztosítása érdekében szigorú és rendszeres ellenőrzések rendszerére van szükség, amely figyelembe veszi a thai exportbizonyítványon feltüntetett adatokat, valamint a thai hatóságoknak az exportbizonyítványok kiállítására vonatkozó eljárásait.
(7)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
I. LUKU
KONTINGENS MEGNYITÁSA
1. cikk
(1) Behozatali vámkontingenst nyitnak meg a0714 10 10, 0714 10 91 és 0714 10 99 KN-kód alá tartozó, Thaiföldről származó 5 500 000 tonna maniókára vonatkozóan a 2005. január 1-jétől december 31-ig tartó időszakra.
Az alkalmazandó vámtétel 6 %-os értékvámtételben kerül meghatározásra.
A kontingens tételszáma 09.4008.
(2) Az (1) bekezdésben említett termékek azzal a feltétellel részesülnek az e rendeletben előírt rendelkezésekből, hogy azokat olyan behozatali engedéllyel hozzák be, amelyet Thaiföld Kormánya Kereskedelmi Minisztériumának Külkereskedelmi Osztálya által kiállított, az Európai Közösségnek bemutatott, kivitelre vonatkozó bizonyítvány (a továbbiakban: „exportbizonyítvány”) alapján állítanak ki.
II. FEJEZET
EXPORTBIZONYÍTVÁNY
2. cikk
(1) Az exportbizonyítványt egy eredeti és legalább egy másolati példányban kell kitölteni a mellékletben megadott mintának megfelelő formanyomtatványon.
A formanyomtatvány mérete körülbelül 210 × 297 mm. Az eredeti példányt fehér, sárga nyomtatott guilloche-mintás háttérrel rendelkező fehér papírra kell nyomtatni, amely láthatóvá tesz bárminemű - mechanikai vagy vegyi eszközzel megkísérelt - hamisítást.
(2) Az exportbizonyítványt angol nyelven kell kitölteni.
(3) Az exportbizonyítvány eredeti példányát és másolatait gépírással vagy kézírással kell kitölteni. Az utóbbi esetben tollat és nyomtatott nagybetűket kell használni.
(4) Minden egyes exportbizonyítványon szerepelnie kell egy előre rányomtatott sorszámnak; a felső részén fel kell tüntetni a bizonyítvány számát is. A másolati példányokon ugyanazoknak a számoknak kell szerepelniük, mint az eredetin.
3. cikk
(1) A 2005. január 1-jétől december 31-ig kiállított exportbizonyítványok a kiállítás napjától számított 120 napig érvényesek. A bizonyítvány kiállításának napját bele kell számítani a bizonyítvány érvényességi idejébe.
Ahhoz, hogy érvényes legyen, a bizonyítvány különböző rovatait helyesen kell kitölteni, és megfelelően hitelesíteni kell a (2) bekezdéssel összhangban. A „shipped weight” rovatban feltüntetett berakodási súlyt betűvel és számmal is ki kell írni.
(2) Az exportbizonyítvány megfelelően hitelesített, ha azon feltüntetik a kiállítás napját, valamint szerepel rajta a kiállító hatóság pecsétje és a felhatalmazott személy vagy személyek aláírása.
III. FEJEZET
BEHOZATALI ENGEDÉLY
4. cikk
A 0714 10 10, 0714 10 91 és 0714 10 99 KN-kód alá tartozó, Thaiföldről származó termékekre vonatkozó, az 1291/2000/EK és az 1342/2003/EK rendelettel összhangban megfogalmazott behozatali engedély iránti kérelmeket az exportbizonyítvány eredeti példányával együtt a tagállamok illetékes hatóságaihoz kell benyújtani.
Az exportbizonyítvány eredeti példányát a behozatali engedélyt kiállító hatóság tartja meg. Amennyiben azonban a behozatali engedély iránti kérelem az exportbizonyítványon feltüntetett mennyiségnek csak egy részére vonatkozik, a kiállító hatóság jelöli az eredeti példányon azt a mennyiséget, amelyre használták, majd - miután pecséttel látta el - visszaküldi az érintett félhez.
Az exportbizonyítványon a „shipped weight” rovatban feltüntetett mennyiséget veszik csak figyelembe a behozatali engedély kiállításához.
5. cikk
Amennyiben megállapítják, hogy egy adott szállítmányból ténylegesen kirakodott mennyiség nagyobb, mint az e szállítmányra kiállított behozatali engedélyen vagy engedélyeken szereplő összmennyiség, az érintett behozatali engedélyt vagy engedélyeket kiállító illetékes hatóságok az importőr kérelmére telexen vagy faxon - eseti alapon és a lehető legkorábban - közlik a Bizottsággal a thai exportbizonyítványok számát vagy számait, a behozatali engedélyek számát vagy számait, az adott többletmennyiséget és a teherszállító hajó nevét.
A Bizottság kapcsolatba lép a thai hatóságokkal, hogy új exportbizonyítványokat állíthassanak ki.
E rendelet szerint az új exportbizonyítványok kiállításáig nem lehet szabad forgalomba bocsátani a többletmennyiségeket, hacsak nem mutatnak be új behozatali engedélyeket az érintett mennyiségekre.
Új behozatali engedélyeket a 10. cikkben megállapított feltételek szerint kell kiállítani.
6. cikk
Az 5. cikk harmadik albekezdésétől eltérve, amennyiben megállapítják, hogy a ténylegesen kirakodott mennyiségek egy adott szállítmány esetében legfeljebb 2 %-kal haladják meg a bemutatott behozatali engedélyen vagy engedélyeken szereplő mennyiségeket, a szabad forgalomba bocsátás szerinti tagállam illetékes hatóságai az importőr kérelmére legfeljebb 6 %-os értékvám megfizetése, valamint a közös vámtarifában megállapított vám és a megfizetett vám közötti különbözettel megegyező összegű biztosíték importőr általi letétbe helyezése ellenében engedélyezik a többletmennyiségek szabad forgalomba bocsátását.
A biztosítékot az adott mennyiségekre vonatkozó kiegészítő behozatali engedélynek a szabad forgalomba bocsátás szerinti tagállam illetékes hatóságainak történő bemutatásakor feloldják. Az 1291/2000/EK rendelet 15. cikkének (2) bekezdésében vagy az e rendelet 8. cikkében említett biztosítékot a kiegészítő engedély esetében nem kérhetik.
Kiegészítő behozatali engedélyt kell kiállítani a 10. cikkben megállapított feltételek mellett, valamint a thai hatóságok által kiállított egy vagy több új exportbizonyítvány bemutatása esetén.
A kiegészítő behozatali engedély 20. rovatában fel kell tüntetni a következő bejegyzések egyikét:
-
Certificado complementario, artículo 6 del Reglamento (CE) no 2248/2004,
-
Licence pro dodatečné množství, čl. 6 nařízení (ES) č. 2248/2004,
-
Supplerende licens, forordning (EF) nr. 2248/2004, artikel 6,
-
Zusätzliche Lizenz - Artikel 6 der Verordnung (EG) Nr. 2248/2004,
-
Lisakoguse litsents, määruse (EÜ) nr 2248/2004 artikkel 6,
-
Συμπληρωματικό πιστοποιητικό - Άρθρο 6 του κανονισμού (ΕΚ) αριθ. 2248/2004,
-
Licence for additional quantity, Article 6 of Regulation (EC) No 2248/2004,
-
Certificat complémentaire, règlement (CE) no 2248/2004, article 6,
-
Titolo complementare, regolamento (CE) n. 2248/2004 articolo 6,
-
Atļauja par papildu daudzumu, Regulas (EK) Nr. 2248/2004 6. pants,
-
Papildomoji licencija, Reglamento (EB) Nr. 2248/2004 6 straipsnio,
-
Kiegészítő engedély, 2248/2004/EK rendelet 6. cikk,
-
Aanvullend certificaat - artikel 6 van Verordening (EG) nr. 2248/2004,
-
Uzupełniające pozwolenie, rozporządzenie (WE) nr 2248/2004 art. 6,
-
Certificado complementar, artigo 6.o do Regulamento (CE) n.o 2248/2004,
-
Dodatočné povolenie, článok 6 nariadenia (ES) č. 2248/2004,
-
Dovoljenje za dodatne količine, člen 6, Uredba (ES) št. 2248/2004,
-
Lisätodistus, asetus (EY) N:o 2248/2004 6 artikla,
-
Kompletterande licens, artikel 6 i förordning (EG) nr 2248/2004.
Vis maior kivételével elvész a biztosíték az olyan mennyiségek esetében, amelyekre vonatkozóan az első albekezdésben említett szabad forgalomba bocsátásra vonatkozó nyilatkozat elfogadásának napjától számított négy hónapon belül nem mutatnak be kiegészítő behozatali engedélyt. A biztosíték különösen olyan mennyiségek esetében vész el, amelyekre vonatkozóan nem állítottak ki kiegészítő behozatali engedélyt a 10. cikk első albekezdése szerint.
Amikor az első albekezdésben előírt biztosítékot feloldják - és miután az illetékes hatóság bejegyezte a mennyiséget a kiegészítő behozatali engedélyre és hitelesítette a bejegyzést -, az engedélyt a lehető leghamarabb visszaküldik a kiállító hatóságnak.
7. cikk
E rendelet értelmében a behozatali engedélyek iránti kérelmeket valamennyi tagállamban be lehet nyújtani, és a kiállított engedélyek a Közösség egész területén érvényesek.
Az 1291/2000/EK rendelet 5. cikke (1) bekezdése első albekezdésének negyedik francia bekezdése nem alkalmazható az e rendelet értelmében végrehajtott behozatalokra.
8. cikk
Eltérve az 1342/2003/EK rendelet 12. cikkétől, az e rendeletben előírt behozatali engedélyekre vonatkozó biztosíték 5 EUR/tonna.
9. cikk
(1) A behozatali engedély iránti kérelem és az engedély 8. rovatában szerepelnie kell a „Thaiföld” jelölésnek.
(2) A behozatali engedélyeknek tartalmazniuk kell a következőket:
a)
a 24. rovatban a következő bejegyzések egyikét:
-
Derechos de aduana limitados al 6 % ad valorem [Reglamento (CE) no 2248/2004],
-
Clo limitované 6 % ad valorem (nařízení (ES) č. 2248/2004),
-
Toldsatsen begrænses til 6 % af værdien (forordning (EF) nr. 2248/2004),
-
Beschränkung des Zolls auf 6 % des Zollwerts (Verordnung (EG) Nr. 2248/2004),
-
Väärtuseline tollimaks piiratud 6 protsendini (määrus (EÜ) nr 2248/2004),
-
Τελωνειακός δασμός κατ' ανώτατο όριο 6 % κατ' αξία [κανονισμός (ΕΚ) αριθ. 2248/2004],
-
Customs duties limited to 6 % ad valorem (Regulation (EC) No 2248/2004),
-
Droits de douane limités a 6 % ad valorem [règlement (CE) no 2248/2004],
-
Dazi doganali limitati al 6 % ad valorem [regolamento (CE) n. 2248/2004],
-
Muitas nodokļi nepārsniedz 6 % ad valorem (Regula (EK) Nr. 2248/2004),
-
Muito mokestis neviršija 6 % ad valorem (Reglamentas (EB) Nr. 2248/2004),
-
Mérsékelt, 6 %-os értékvám (2248/2004/EK rendelet),
-
Douanerechten beperkt tot 6 % ad valorem (Verordening (EG) nr. 2248/2004),
-
Należności celne ograniczone do 6 % ad valorem (Rozporządzenie (WE) nr 2248/2004),
-
Direitos aduaneiros limitados a 6 % ad valorem [Regulamento (CE) n.o 2248/2004],
-
Dovozné clo so stropom 6 % ad valorem (Nariadenie (ES) č 2248/2004),
-
Omejitev carinskih dajatev na 6 % ad valorem (Uredba (ES) št. 2248/2004),
-
Arvotulli rajoitettu 6 prosenttiin (asetus (EY) N:o 2248/2004),
-
Tullsatsen begränsad till 6 % av värdet (förordning (EG) nr 2248/2004);
b)
a 20. rovatban a következő információkat:
i.
a teherszállító hajó neve a thai exportbizonyítványon megadottak szerint,
ii.
a thai exportbizonyítvány száma és dátuma.
(3) A behozatali engedély csak akkor fogadható el a szabad forgalomba bocsátásra vonatkozó nyilatkozat alátámasztására, ha bizonyítják - különösen a hajóraklevélnek az érintett fél által bemutatott példányával -, hogy azokat a termékeket, amelyekkel kapcsolatban kérelmezik a szabad forgalomba bocsátást, a behozatali engedélyen megnevezett hajóval szállították a Közösségbe.
(4) E rendelet 6. cikkére is figyelemmel, valamint eltérve az 1291/2000/EK rendelet 8. cikke (4) bekezdésétől, a szabad forgalomba bocsátott mennyiség nem haladhatja meg a behozatali engedély 17. és 18. rovatában feltüntetett mennyiséget. Ennek értelmében az említett engedély 19. rovatába a 0 számjegyet kell beírni.
10. cikk
A behozatali engedélyeket a kérelem benyújtásának napját követő ötödik munkanapon kell kiállítani, kivéve ha a Bizottság telexen vagy faxon értesíti a tagállam illetékes hatóságait, hogy az e rendeletben megállapított feltételeket nem teljesítették.
A behozatali engedélyt az érintett fél kérelmére, illetve a Bizottság egyetértésének telexen vagy faxon történő közlését követően rövidebb időn belül is ki lehet állítani.
Amennyiben a behozatali engedély kiállítására irányadó feltételeket nem teljesítették, a Bizottság szükség esetén és a thai hatóságokkal folytatott konzultációt követően megfelelő intézkedéseket fogadhat el.
11. cikk
Eltérve az 1342/2003/EK rendelet 6. cikkétől, a behozatali engedély érvényességi idejének utolsó napja megegyezik a megfelelő exportbizonyítvány érvényességi idejének utolsó napjától számított 30. nappal.
12. cikk
(1) A tagállamok minden nap telexen vagy faxon értesítik a Bizottságot az egyes behozatali engedélyek iránti kérelmekre vonatkozóan a következő adatokról:
a)
az a mennyiség, amelyre vonatkozóan az egyes behozatali engedélyeket kérelmezik, adott esetben a „kiegészítő behozatali engedély” megjelöléssel;
b)
a behozatali engedély kérelmezőjének neve;
c)
a benyújtott exportbizonyítvány száma a bizonyítvány felső részén feltüntetettek szerint;
d)
az exportbizonyítvány kiállításának napja;
e)
az összmennyiség, amelyre az exportbizonyítványt kiállították;
f)
az exportbizonyítványon feltüntetett exportőr neve.
(2) A behozatali engedélyek kiállításáért felelős hatóságok legkésőbb 2006 első félévének végén telexen vagy faxon elküldik a Bizottságnak a behozatali engedélyek hátoldalán hitelesítettek szerint át nem vett mennyiségek teljes listáját, a teherszállító hajó nevét és az érintett exportbizonyítványok számait.
IV. FEJEZET
ZÁRÓ RENDELKEZÉSEK
13. cikk
Ez a rendelet 2005. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 27-én.

Labels: 3
17
18